Oom Kosie (95) en tannie Sus (83) haak af tydens pandemieOom Kosie en tannie Sus het in op ‘n perdekar by die seremonie opgedaag (Foto: Verskaf) Terwyl baie jonges weens die Covid-19-regulasies hul troudag uitgestel het om ŉ groter feesviering later te hê, kon oom Kosie Pieterse en tannie Sus Jones nie meer wag nie en het besluit om tydens die aangepaste vlak 3 van die landwye staat van inperking getrou. Magda Jacobs van die Unity-gasteplaas-en-venue in Noordwes sê dié paartjie was verreweg die oudste paar wat al by hul trouvenue afgehaak het. Sy vertel tannie Sus woon in ŉ ouetehuis en oom Kosie sou daar by haar intrek, maar hulle wou nie saambly voordat hulle getroud was nie. Oom Kosie en tannie Sus wou trou voordat hulle saam woon (Foto: Verskaf) “Hulle wou moeite doen met die troue. Hulle wou die ding reg doen,” sê Jacobs. “So, hul kinders het toe gehelp om ŉ klein, intieme geleentheid te reël sodat hulle kon trou voor hulle saam intrek.” Oom Kosie en tannie Sus het ŉ oggendtroue gehou en daarna ŉ lekker ete saam met nabye familie en vriende geniet. Oom Kosie het self die tafelgebed gedoen. ŉ Wit perd met ŉ perdekar het die verliefde paartjie na die trouseremonie aangery. Tannie Sus het ŉ pragtige diepgroen uitrusting met pêrels om haar nek gedra en oom Kosie het deftig gelyk in ŉ grys pak met ŉ wit roos teen sy bors. Oom Kosie en tannie Sus het in op ‘n perdekar by die seremonie opgedaag (Foto: Verskaf) “Dit was baie spesiaal en kosbaar, want ŉ mens kon die liefde tussen die twee sien. Hulle het gereeld kykies en soentjies aan mekaar uitgedeel.” Jacobs vertel dat dit ŉ ekstra spesiale ervaring was omdat die paartjie se kleinkinders ook later die jaar by hul venue gaan afhaak. “Die oom en tannie het in Februarie hier getrou en hul kleinkinders trou nou ook hier op 10 April,” sê sy.